Muutettu ehdotus: NEUVOSTON PÄÄTÖS yhteisön toimintaohjelmasta pelastuspalvelun alalla (komission EY:n perustamissopimuksen 250 artiklan 2 kohdan mukaisesti esittämä)

PERUSTELUT

1. Yhteisön ensimmäinen toimintaohjelma pelastuspalvelun alalla hyväksyttiin joulukuussa 1997 tehdyllä neuvoston päätöksellä 98/22/EY. Toimintaohjelma käynnistyi 1. tammikuuta 1998 ja se päättyy 31. joulukuuta 1999.

Komissio antoi ehdotuksen neuvoston päätökseksi yhteisön toimintaohjelmasta pelastuspalvelun alalla 16. joulukuuta 1998. Ehdotuksen mukaan yhteisön toimintaohjelman toteuttamista jatketaan 1. tammikuuta 2000-31. joulukuuta 2004. Tämä helpottaa ja pelastuspalvelualan yhteistyön kiinteyttämistä ja vahvistamista yhteisössä.

Yhteisön pelastuspalvelualan työn tavoitteena on auttaa varmistamaan henkilöiden, ympäristön ja omaisuuden parempi suojelu luonnonkatastrofien ja teknologian aiheuttamien hätätilanteiden sattuessa yhteisön alueella. Toimintaohjelmiin sisältyykin usean tyyppisiä hankkeita, asiantuntijoiden vaihtoa, seminaareja ja muita toimia, joilla voidaan vahvistaa pelastuspalvelusta vastaavien jäsenvaltioiden yksiköiden välistä yhteistyötä ja keskinäistä avunantoa. Toimintaohjelmien tarkoituksena on tukea ja täydentää jäsenvaltioiden ponnisteluja kansallisella, alueellisella ja paikallisella tasolla. Voimassa olevassa ohjelmassa keskitetään toimet rajoitettuun määrään merkittäviä hankkeita. Tähän lähestymistapaa kiinnitetään nykyistä enemmän huomiota uudessa ehdotuksessa. Ohjelmassa korostetaan muutamia merkittäviä hankkeita, jotka koskevat ennaltaehkäisyä, väestölle tiedottamista, kriisinhallintaa, lääketieteellistä apua katastrofitilanteissa ja asiantuntijoiden vaihtoa.

2. Alueiden komitea antoi lausuntonsa 3. kesäkuuta 1999.

3. Talous- ja sosiaalikomitea antoi lausuntonsa 29. huhtikuuta 1999.

4. Molemmat komiteat tukivat komission ehdotusta pääpiirteissään.

5. Euroopan parlamentti hyväksyi 3. toukokuuta 1999 pidetyssä täysistunnossaan komission ehdotuksen tehtyään siihen yhteensä 23 tarkistusta.

Komissio hyväksyi tarkistukset 1, 2, 3, 4, 5, 9, 10, 11, 14, 15, 18 ja 22 kokonaisuudessaan, koska ne selkeyttävät ja parantavat ehdotusta. Joissakin tarkistuksissa painotetaan lisäksi oppimista saaduista kokemuksista (3, 14, 18), kansalaisten vastuuta (9) tai päätösehdotuksen ympäristönäkökulman vahvistamista (2, 9, 10, 15).

Tarkistus 23 voidaan hyväksyä osittain ilmaisun 'ympäristö' lisäämisen osalta. Tarkistus 19 on muotoiltava uudelleen, jotta voidaan tehdä selväksi, että valtiosta riippumattomat järjestöt voivat osallistua asiantuntijoiden vaihtoon, mikäli ne ovat olennaisesti mukana jäsenvaltioiden pelastuspalvelujärjestelmissä.

Tarkistuksissa 5 ja 20 lisätään erityinen viittaus unionin eristyneisiin ja syrjäisiin alueisiin, joissa tilanne on katastrofin sattuessa erityisen vaikea. Tämä näkökulma voidaan hyväksyä, koska on tärkeää korostaa näiden alueiden erityispiirteitä. Myös näiden alueiden pitäisi voida hyötyä ohjelmasta. Komissio ei hyväksy tarkistuksen 20 toista osaa, jossa esitetään, että yhteisön rahoitusosuus olisi 100 prosenttia sellaisten kokeiluhankkeiden osalta, jotka toteutetaan eristyneillä tai syrjäisillä alueilla. Kokeiluhankkeiden moitteeton varainhoito edellyttää tiettyä yhteisvastuuta rahoituksessa.

Komissio ei hyväksy lainkaan tarkistuksia 6, 7, 8, 12, 13, 16, 17 ja 21; ja tarkistukset 20 ja 23 komissio hyväksyy ainoastaan osittain.

Tarkistuksilla 6, 7, 8, 12, 13, 17 ja 21 pyritään parantamaan yhteistyötä Keski- ja Itä-Euroopan maiden kanssa ja erityisesti niiden maiden kanssa, jotka osallistuvat PHARE-, TACIS- ja MEDA-ohjelmiin. Toimintaohjelman ulkopuolella on jo toteutettu kaksi hanketta, jotka on rahoitettu PHARE- ja MEDA-ohjelmista. Venäjällä valmistellaan tällä hetkellä kolmatta hanketta, johon pyritään saamaan TACIS-tukea. Toimintaohjelman tavoitteena on lujittaa ja parantaa pelastuspalvelualan yhteistyötä yhteisön alueella. Näillä ehdotuksilla on lisäksi voimakas vaikutus tällaisten toimien toteuttamiseen tarvittaviin henkilöresursseihin.

Tarkistuksen 23 ensimmäisessä osassa annetaan valtiosta riippumattomille järjestöille mahdollisuus anoa komissiolta tukea yhteisön alueelle tai sen ulkopuolelle luotujen järjestelmien vahvistamiseksi katastrofin sattuessa. Komissio ei hyväksy tätä tarkistusta, koska keskinäinen avunanto jäsenvaltioiden välillä on järjestetty keskinäisestä avunannosta jäsenvaltioiden välillä katastrofitilanteissa 8 päivänä heinäkuuta 1991 annetulla päätöslauselmalla N:o 91/C198/01; tämä päätöslauselma koskee ainoastaan valtioiden välistä avunantoa.

Tarkistuksen 17 ja tarkistuksen 20 ensimmäisen osan tavoitteena on, että hankkeet olisi avattava myös yksittäiselle jäsenvaltiolle tai kolmannelle maalle. Komissio ei hyväksy näitä muutoksia, koska toimintaohjelman yhteydessä on tarkoitus toteuttaa hankkeita, jotka kiinnostavat yleisesti useita tai kaikkia jäsenvaltioita.

Tarkistuksen 16 ensimmäisessä osassa esitetään, että komission edustaja tekee ehdotuksen yleisluonteisista toimenpiteistä. Tarkistuksen 16 kolmannessa osassa esitetään, että komitean kokoukset ovat julkisia ja että niiden esityslista ja muut niihin liittyvät asiakirjat julkaistaan. Molemmat näistä tarkistuksen 16 osista ovat komiteamenettelystä tehdyn päätöksen 373/87/ETY säännösten vastaisia.

Tarkistuksen 16 toisessa osassa ehdotetaan, että myös 'muista pelastuspalveluun liittyvistä kysymyksistä' voidaan pyytää lausuntoa neuvoa-antavalta komitealta. Komissio ei hyväksy tätä, koska tämän asian osalta komission ehdotuksella pyritään siihen, että neuvoa-antavalle komitealle toimitetaan muita asiakirjoja ainoastaan tiedoksi.Muutettu ehdotus

Muutettu ehdotus: NEUVOSTON PÄÄTÖS yhteisön toimintaohjelmasta pelastuspalvelun alalla

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen, [1]

[1] EYVL C

ottaa huomioon Euroopan parlamentin lausunnon, [2]

[2] EYVL C

ottaa huomioon talous- ja sosiaalikomitean lausunnon, [3]

[3] EYVL C

ottaa huomioon alueiden komitean lausunnon, [4]

[4] EYVL C

sekä katsoo, että

(1) on tarpeen jatkaa ja lisätä yhteisön vuodesta 1985 tällä alalla toteuttamaa toimintaa, jotta jäsenvaltioiden välistä yhteistyötä voitaisiin kehittää asteittain laajemmaksi ja tehokkaammaksi; vuoden 1987 jälkeen annetut päätöslauselmat [5] sekä yhteisön toimintaohjelmasta pelastuspalvelun alalla 19 päivänä joulukuuta 1997 tehty neuvoston päätös [6] muodostavat tämän yhteistyön perustan,

[5] EYVL C 176, 4.7.1987, s. 1; EYVL C 44, 23.2.1989, s. 3; EYVL C 315, 14.12.1990, s. 1; EYVL C 313, 10.11.1994, s. 1.

[6] EYVL L 8, 14.1.1998, s. 20.

(2) yhteisön ohjelman täytäntöönpanemiseksi toteuttamat yksittäiset toimet edistävät henkilöiden, ympäristön ja omaisuuden suojelua luonnonkatastrofien ja teknologian aiheuttamien hätätilanteiden aikana ja järkevämpää suhdetta luontoon, jotta tulevaisuudessa olisi mahdollista välttää useiden katastrofien sattuminen, tulvat mukaan luettuna,

(3) komission esittämässä yhteisön ympäristöä ja kestävää kehitystä koskevassa poliittisessa toimintaohjelmassa [7] todetaan, että yhteisön toimintaa tehostetaan erityisesti ympäristöön liittyvien hätätilanteiden alalla, ja samassa ohjelmassa esitetään myös, että tässä toiminnassa on otettava huomioon tieteellinen tutkimus ja teknologian kehitys,

[7] EYVL C 138, 17.5.1993, s. 5.

(4) yhteisön toimintaohjelma edistää jatkossakin tämän alan yhteistyön kehittämistä entistä tehokkaammaksi; ohjelman olisi suurelta osin perustuttava tältä alalta jo saatuihin kokemuksiin ja siinä olisi kehitettävä näitä kokemuksia edelleen,

(5) toissijaisuusperiaatteen mukaisesti yhteisön yhteistyöllä tuetaan ja täydennetään kansallisia pelastuspalvelupolitiikkoja niiden tehokkuuden lisäämiseksi; kokemusten yhdistäminen ja keskinäinen avunanto auttaa vähentämään ihmishenkien menetyksiä, vammoja, aineellisia vahinkoja sekä taloudellisia ja ympäristövahinkoja kaikkialla yhteisössä, mikä tekee sosiaalisen yhteenkuuluvuuden, solidaarisuuden ja Euroopan kansalaisuuden tavoitteet konkreettisemmiksi,

(6) unionin eristyneillä ja syrjäisillä alueilla on maantieteellisistä, pinnanmuodostukseen liittyvistä sekä sosiaalisista ja taloudellisista syistä johtuvia erityispiirteitä, jotka vaikeuttavat avun perille viemistä ja toimintamahdollisuuksia vakavissa vaaratilanteissa,

(7) yhteisön toimintaohjelma lisää avoimuutta samalla kun se lujittaa perustamissopimuksen tavoitteiden saavuttamiseksi toteutettavia toimia,

(8) tärkeitä ovat myös vaarojen ja vahinkojen ennaltaehkäisyyn tähtäävät toimet sekä toimet, joilla pyritään antamaan tietoja jäsenvaltioissa pelastuspalvelusta vastaaville ja alalla toimiville tahoille sekä valmentamaan heitä, sillä tällaiset toimet parantavat onnettomuuksiin valmistautumisen tasoa; on myös tärkeää toteuttaa yhteisön toimia hätätilanteiden aikaiseen toimintaan ja niiden jälkeiseen kunnostukseen liittyvien tekniikoiden ja menetelmien parantamiseksi,

(9) lisäksi on tärkeää toteuttaa yleisölle suunnattuja toimia Euroopan kansalaisten omatoimisten suojelutoimien tehostamiseksi; kansalaisten on tiedostettava, että vastuu tehtävästä on yhteinen, ja heitä on valistettava terveyteen ja ympäristönsuojeluun liittyvistä ongelmista,

(10) neuvoa-antava komitea avustaa komissiota toimintaohjelman hallinnoinnissa,

(11) tämän päätöksen säännökset korvaavat 1 päivästä tammikuuta 2000 alkaen 19 päivänä joulukuuta 1997 tehdyllä neuvoston päätöksellä vahvistetun toimintaohjelman, joka päättyy 31 päivänä joulukuuta 1999, ja

(12) perustamissopimuksessa ei määrätä muista toimivaltuuksista tämä päätöksen tekemiseksi kuin mitä 308 artiklassa mainitaan,

ON TEHNYT TÄMÄN PÄÄTÖKSEN:

1 artikla

. Perustetaan yhteisön pelastuspalvelun alan to1imintaohjelma (jäljempänä "ohjelma), joka koskee myös ympäristöön liittyviä hätätilanteita ja joka alkaa 1 päivänä tammikuuta 2000 ja päättyy 31 päivänä joulukuuta 2004.

2. Ohjelman tarkoituksena on tukea, täydentää ja lisätä jäsenvaltioiden ponnisteluja niiden kansallisen, alueiden rajat ylittävän, alueellisen ja paikallisen tason ennaltaehkäisevässä toiminnassa ja toiminnassa henkilöiden, ympäristön ja omaisuuden suojelemiseksi luontoon liittyvien ja teknologian aiheuttamien vaaratilanteiden tai todellisten hätätilanteiden sattuessa. Tavoitteena on helpottaa jäsenvaltioiden välistä yhteistyötä, kokemusten vaihtoa ja keskinäistä avunantoa tällä alalla.

2 artikla

1. Komissio panee täytäntöön ohjelmaan sisältyvät toimet.

2. Ohjelman toteuttamiseksi laaditaan kolmivuotinen ja vuosittain tarkistettava suunnitelma 4 artiklassa säädetyn menettelyn mukaisesti ja muun muassa jäsenvaltioiden komissiolle toimittamien tietojen perusteella. Komissio voi tarvittaessa toteuttaa muita toimia ohjelmaan sisältyvien toimien lisäksi. Tällaiset lisätoimet arvioidaan vahvistettujen ensisijaisten tavoitteiden ja käytettävissä olevan rahoituksen mukaan.

3. Ohjelmaan kuuluvat toimet sekä yhteisön rahoituksen myöntämiseen liittyvät järjestelyt esitetään liitteessä.

3 artikla

1. Ohjelman toteuttamissuunnitelmaan sisältyvät yksittäiset toteutettavat toimet.

2. Yksittäiset toimet valitaan ensisijaisesti seuraavien perusteiden mukaisesti:

a) vaikutus luonnonkatastrofien ja teknologian aiheuttamien hätätilanteiden vuoksi henkilöihin, ympäristöön ja omaisuuteen kohdistuvien vaarojen ja vahinkojen ehkäisemiseen,

b) *vaikutus jäsenvaltioissa pelastuspalvelualalla kaikilla tasoilla toimivien henkilöiden, jotka kantavat ensisijaista vastuuta ja osallistuvat välittömimmin toimintaan, valmiustason parantamiseen heidän toimintakykynsä lisäämiseksi hätätilanteissa;

*katastrofien välittömien ja taustalla olevien syiden havaitseminen ja tutkiminen, ja tällaisen tutkimuksen tulosten julkaiseminen,

c) vaikutus ennakointivälineiden -ja hätätilanteiden aikaiseen toimintaan ja niiden jälkeiseen kunnostukseen liittyvien tekniikoiden ja menettelyjen parantamiseen kokeiluhankkeiden avulla,

d) yleisön valistuksen, kasvatuksen ja tietoisuuden edistäminen kansalaisten omatoimisten suojelutoimien kehittämiseksi.

3. Kukin yksittäinen toimi toteutetaan tiiviissä yhteistyössä jäsenvaltioiden kansallisen, alueellisen ja paikallisen tason toimivaltaisten viranomaisten kanssa.

4. Tähän ohjelmaan liittyvillä toimilla pyritään edistämään pelastuspalvelua koskevien tavoitteiden sisällyttämistä muuhun yhteisön ja jäsenvaltioiden politiikkaan ja toimintaan soveltuvilla aloilla ja erityisesti arvioitaessa laitosten ja toiminnan ympäristövaikutuksia.

5. Kussakin toimessa otetaan huomioon yhteisön ja jäsenvaltioiden soveltuvilla aloilla tekemien tutkimusten tulokset.

4 artikla

1. Komissiota avustaa ohjelman toteuttamisessa neuvoa-antava komitea, joka muodostuu jäsenvaltioiden edustajista ja jonka puheenjohtajana toimii komission edustaja.

2. Komission edustaja tekee komitealle ehdotuksen toteutettavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan; komitea voi tarvittaessa äänestää lausunnosta.

3. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

4. Komission on otettava huomioon komitean lausunto niin pitkälle kuin mahdollista. Sen on ilmoitettava komitealle, millä tavoin lausunto on otettu huomioon.

5. Lisäksi komissio voi antaa neuvoa-antavan komitean käsiteltäväksi mitä tahansa muita pelastuspalveluun liittyviä kysymyksiä.

5 artikla

Komissio arvioi suunnitelman toteuttamista ohjelman keston puolivälissä ja ennen ohjelman loppua ja antaa siitä kertomukset neuvostolle ja Euroopan parlamentille viimeistään 30 päivänä syyskuuta 2002 ja 31 päivänä maaliskuuta 2004.

6 artikla

Tätä päätöstä sovelletaan 1 päivästä tammikuuta 2000.

7 artikla

Tämä päätös on osoitettu kaikille jäsenvaltioille.

Tehty Brysselissä,

Neuvoston puolesta

Puheenjohtaja

LIITE

Yhteisön rahoituksen myöntämiseen liittyvät järjestelyt [8]

[8] Tästä ohjelmasta ei rahoiteta erityistoimia, jotka voivat saada rahoitusta yhteisön muista välineistä.

>TAULUKON PAIKKA>